b'\n_START_ARTICLE_\nDeividas Staponkus\n_START_SECTION_\nBiografija\n_START_PARAGRAPH_\n1996\xe2\x80\x932004 m. studijavo dainavim\xc4\x85 Lietuvos muzikos akademijoje, prof. Eduardo Kaniavos klas\xc4\x97je (kamerinio dainavimo pedagogai \xe2\x80\x93 doc. Sigut\xc4\x97 Stonyt\xc4\x97 ir prof. Eduardas Kaniava). Baig\xc4\x97 Lietuvos muzikos ir teatro akademijos meno aspirant\xc5\xabr\xc4\x85, meno licenciatas._NEWLINE_Nuo 2004 m. Lietuvos nacionalinio operos ir baleto teatro operos solist\xc5\xb3 inspektorius. 2008 m. dalyvavo Seimo rinkimuose. Nuo 2005 m. d\xc4\x97sto dainavim\xc4\x85 LMTA Dainavimo katedroje. 2010 m. baland\xc5\xbeio m\xc4\x97n. kandidatas \xc4\xaf LR kult\xc5\xabros ministro pareigas (pateik\xc4\x97 Seimo Tautos prisik\xc4\x97limo partijos frakcija); nuo 2010 met\xc5\xb3 liepos m\xc4\x97nesio \xe2\x80\x93 LR kult\xc5\xabros viceministras._NEWLINE_Tobulinosi u\xc5\xbesienyje pas \xc4\xafvairius vokalo pedagogus: prof. Louis Manikas (Vokietija), prof. Lilian Sukis (Austrija), prof. Hakan Hagegard (\xc5\xa0vedija); LMTA siuntimu tobulinosi vasaros kursuose Beskove (Vokietija)._NEWLINE_Bendradarbiauja su Lietuvos kameriniais bei simfoniniais kolektyvais, ansambliais, dalyvauja \xc4\xafvairiuose festivaliuose (\xe2\x80\x9eVilniaus festivalis\xe2\x80\x9c, \xe2\x80\x9eOper Oderspree\xe2\x80\x9c (Vokietija), \xe2\x80\x9eOperos sala Bornholmas\xe2\x80\x9c (Danija), Tarptautinis Mi\xc5\xa1kolc\xc5\xb3 operos festivalis (Vengrija) ir kt.). Koncertavo su \xc5\xa0\xc4\x8decino (Lenkija) operos ir baleto teatro simfoniniu, Brandenburgo Frankfurto valstybiniu simfoniniu (Vokietija), Salzburgo filharmonijos simfoniniu (Austrija), Stokholmo (\xc5\xa0vedija) Baroko orkestrais.'